Aardbol kan nie meer alles hanteer | Netwerk24
Aardbol kan nie meer alles hanteer
Deur Johan Smit, Tableview 09 Oktober 2019 00:00
Na aanleiding van dr. T.C Breitenbach se skrywe oor 'n nasionale gesprek oor aanwas wat nodig is, net die volgende:
Pres. Muhammadu Buhari van Nigerië het pas die aanvalle op buitelanders met pres. Cyril Ramaphosa bespreek. As 'n mens egter na die bevolking kyk in Lagos, waar ek onlangs weer was, woon daar tot 6 700 mense per vierkante kilometer in dele van die stad. Dit is tans die vinnigste groeiende stad in die wêreld wat al klaar by die 30 miljoen inwoners het. Die vooruitskatting vir die volgende 15 jaar is net onbegryplik.
Die omstandighede waarin die mense leef, dryf hulle uit Nigerië. Ek is bevrees dat dit niks goeds vir Suider-Afrika inhou nie. Die mense moet iewers heen. Vir SA wat swak grensbeheer het, en 'n onwilligheid om iets daaraan te doen, lê bitter moeilike tye voor as ons nog ons eie bevolkingsgroei byvoeg.
Aardverwarming is hoog op die wêreld se agenda terwyl gesprekke oor die wêreld se bevolkingsgroei doelbewus vermy word oor die sogenaamde sensitiwiteit daarvan. Ons aardbol sal binnekort nie meer kan nie.